Hobros træner Jonas Dal er overbevist om, at Hobro ville kunne hjælpe en spiller som Nicklas Bendtner til at få mere ud af sit potentiale.

I Superligaklubben Hobro lever de et liv, som man sjældent ser i toppen af professionel fodbold, og klubbens tilgang til spillet kunne gavne en spiller som Nicklas Bendtner, mener Hobro-træner Jonas Dal.

- Vi i Hobro kigger på mennesket før fodboldspilleren. Jeg tror, vi vil kunne få rigtig meget ud af Nicklas Bendtner og generelt de personligheder, der ikke har haft ret meget andet end fodbold at gøre med i deres liv. Jeg tror på, at det er vigtigt at se verden fra flere sider og gøre det lidt mere nuanceret end bare det at være fodboldspiller.

- I en spiller med den historie, som Nicklas Bendtner har, ville vi måske kunne give ham noget, der kunne få ham til at blomstre som fodboldspiller. Fordi vi kan nogle ting på det menneskelige plan, siger Dal til DIF's medlemsblad Idrætsliv ifølge BT.

Jonas Dal understreger, at en spiller som Bendtner naturligvis ikke er aktuel i Hobro.